Reynir Tómas Geirsson prófessor sendi bréf og óskaði eftir að fjallað yrði um " termination of pregnancy " . Reynir gat þess í bréfi sínu að Ásmundur Brekkan prófessor emeritus hefði á síðastliðnu ári stungið upp á því að slíkt yrði nefnt " meðgöngurof " , sem væri ólíkt þekkilegri nafngift en " fóstureyðing " . Enska nafnorðið termination getur , samkvæmt orðabók Websters , táknað 1. það að loka ; þá staðreynd að einhverju sé lokið . 2. staðinn þar sem einhverju lýkur ; markalínu ; takmörk . 3. enda eða útlim ; lokun eða niðurstöðu . 4. málefni eða niðurstöðu . 5. viðskeyti eða endingu . Orðið er komið úr latínu þar sem terminatio er notað um takmörkun eða afmörkun . Pregnancy er þungun eða barnshöfn , samkvæmt Íðorðasafni lækna . Íslenska nafnorðið þungun er , samkvæmt Orðsifjabókinni , leitt af lýsingarorðinu þungur og bent er á sögnina að þunga , gera konu barn , og nafnorðið þungi , fóstur , ófætt barn . Til gamans má einnig tilgreina tvær erlendar útskýringar á pregnancy . Læknisfræðiorðabók Stedmans segir svo : ástand konu eftir getnað þar til barn hefur fæðst , og læknisfræðiorðabók Dorlands lýsir þannig : það ástand að bera í líkamanum fósturvísi eða fóstur sem er að þroskast , eftir sameiningu eggs og sæðisfrumu . Reynir Tómas vill losna við heitið fóstureyðing . Íðorðasafn lækna tilgreinir það sem þýðingu á abortus inductus og abortus provocatus . Nafnorðið abortus eitt sér er hins vegar þýtt sem fósturlát . Reynir vill með þessari breytingu vafalítið milda þau óþægilegu hughrif sem annars geta komið fram þegar rætt er um " fóstureyðingu " , að binda endi á meðgöngu áður en fóstur er orðið lífvænlegt . Eyðing er sterkt orð , það að eyða einhverju , eyðilegging , útrýming . Fóstur merkti upphaflega uppeldi , uppfæðsla eða afkvæmi ( helst í móðurkviði ) , en læknisfræðilega merkingin virðist nú meira og meira vera að takmarkast við afkvæmi á fyrri hluta meðgöngu . Um tillögu Ásmundar er ekki nema gott eitt að segja . Nafnorðið rof táknar sundrun eða slit og er skylt sögninni að rjúfa og nafnorðinu rauf . Sjálfur hefur undirritaður í starfi sínu oft notað heitið framkallað fósturlát um abortus provocatus . Reyni lá fleira á hjarta í bréfi sínu . Hann nefndi fyrst heitið blighted ovum , en það er ekki að finna í Íðorðasafni lækna . Hin almenna merking enska sagnorðsins to blight er að valda visnun , hrörnun , niðurbroti , eða að eyðileggja , ónýta , rústa . Framangreindar læknisfræðiorðabækur segja að blighted ovum sé frjóvgað egg sem ( snemma ) hafi orðið fyrir þroskastöðvun og hrörnun . Læknis - og líffræðiorðabók Wileys frá 1986 bætir því við að eiginlegt fóstur sé þá ekki til staðar . Þetta segir Reynir hafa verið - að hans undirlagi - nefnt fósturvisnun á Kvennadeild Landspítalans . Loks nefndi Reynir heitið missed abortion . Læknisfræðiorðabækurnar lýsa fyrirbærinu þannig að fósturdauði hafi átt sér stað en fósturlát ekki orðið , þannig að fóstur - og fylgjuvefur sitji enn í leginu . Það nefnir Íðorðasafn lækna eftirlegufóstur . Á Kvennadeildinni hefur verið talað um dulið fósturlát og segir Reynir það virðast ætla að festast í sessi . Frá Halldóri Þorgeirssyni í Umhverfisráðuneytinu barst fyrirspurn um heitið reproductive health . Tilefnið var alþjóðasamningur um þrávirk efni sem haft geta áhrif á frumur og starfsemi æxlunarfæra . Fyrir lá íslenska þýðingin æxlunarheilsa og undirritaður bætti við æxlunarheilbrigði . Bent var einnig á aðrar lausnir en að þýða orð fyrir orð . Þannig mætti umorða og tilgreina að æxlunargetu eða æxlunarhæfni manna gæti stafað hætta af áhrifum efnanna á æxlunarfrumur , æxlunarvef eða æxlunarfæri . Hin mikla nafnorðanotkun enskunnar gerir orðrétta þýðingu oft framandlega . Bryndís Óskarsdóttir læknaritari sendi tölvupóst með fyrirspurn um heiti á tveimur aðgerðum sem nefnast cruroplastic og fundoplication . Báðar tengjast því vandamáli sem þindarhaulun nefnist eða hernia diaphragmatica . Við cruroplastic eru saumar settir í hægri og vinstri vöðvaleggi þindar , crura diaphragmatis ( ft. ) , til að þrengja þindarop , en við fundoplication er búin til felling úr magabotni og hún saumuð umhverfis neðri enda vélinda . Þessi heiti er ekki að finna í Íðorðasafninu , en gastroplasty fær þar heitið magalögun og gastroplication nefnist magafellingagerð . Samkvæmt því má stinga upp á heitunum þindarleggjalögun og magabotnsfellingagerð . Dettur lesendum eitthvað liprara í hug ? Sverrir Harðarson meinafræðingur sendi tölvupóst og sagðist alveg ósammála hugleiðingum um eintölu og fleirtölu í síðasta pistli . Hann telur fleirtöluhefðina rökrétta og að " lungnasýni " sé sýni úr pari líffæra , jafnvel þó aðeins eitt sýni sé tekið . Síðan segir hann : " Ég held að það væri mjög mikill ljóður á málinu ef læknar færu að tala um lungaæxli og nýrasteina en það væri eðlileg afleiðing ef tekið væri tillit til hugmynda ykkar Runólfs . " Gaman væri að heyra sjónarmið fleiri lesenda .